Αρ. Φακ.: Υ.Ο. 21.11.003

 Τ.Δ.Δ.Πρ. 21.11.001

10 Μαρτίου 2020

**ΕΓΚΥΚΛΙΟΣ Αρ. 1605**

Γενικό Εισαγγελέα της Δημοκρατίας,

Πρόεδρο Επιτροπής Δημόσιας Υπηρεσίας,

Πρόεδρο Επιτροπής Εκπαιδευτικής Υπηρεσίας,

Γενικό Ελεγκτή,

Επίτροπο Διοικήσεως και Προστασίας Ανθρωπίνων Δικαιωμάτων,

Επίτροπο Εποπτείας Υγείας,

Επίτροπο Νομοθεσίας,

Επίτροπο Προστασίας Δεδομένων Προσωπικού Χαρακτήρα,

Πρόεδρο Επιτροπής Προστασίας Ανταγωνισμού,

Επίτροπο Προστασίας των Δικαιωμάτων του Παιδιού,

Διοικητή Κυπριακής Υπηρεσίας Πληροφοριών,

Γενικούς Διευθυντές Βουλής των Αντιπροσώπων,

Υπουργείων, Υφυπουργείων και Γενικής Διεύθυνσης Ευρωπαϊκών Προγραμμάτων, Συντονισμού και Ανάπτυξης,

Αρχιπρωτοκολλητή,

Γενικό Λογιστή,

Έφορο Εσωτερικού Ελέγχου,

Έφορο Υπηρεσίας Συνεργατικών Εταιρειών,

Πρόεδρο Εφοριακού Συμβουλίου,

Πρόεδρο Αναθεωρητικής Αρχής Προσφορών,

Έφορο Ελέγχου Κρατικών Ενισχύσεων,

Πρόεδρο Αναθεωρητικής Αρχής Προσφύγων,

Προϊστάμενο Διοίκησης Προεδρίας,

Γραμματέα Υπουργικού Συμβουλίου.

**Απουσία για λόγους Δημόσιας Υγείας λόγω κορονοϊού**

Επιθυμώ να αναφερθώ στο πιο πάνω θέμα και, σε σχέση με τη συνεχιζόμενη εξάπλωση του κορονοϊού ανά το παγκόσμιο και προς αποφυγή επέκτασης του φαινομένου στην Κύπρο, οι Ιατρικές Υπηρεσίες και Υπηρεσίες Δημόσιας Υγείας του Υπουργείου Υγείας, με βάση τα τελευταία επιδημιολογικά δεδομένα, ελέγχουν τους επιβάτες που έχουν ταξιδέψει τις τελευταίες 14 ημέρες σε περιοχές που θεωρούνται υψηλού κινδύνου, όπως στην Ιταλία, Γαλλία, Ισπανία, Γερμανία, Χονγκ Κονγκ, Κίνα, Ιράν και Ιαπωνία και καλούν όσους ταξίδεψαν στις πιο πάνω περιοχές να λαμβάνουν μέτρα κατ’ οίκον περιορισμού, να αποφεύγουν τις κοινωνικές συναναστροφές και τους χώρους με συνωστισμό, να αυτοεξετάζονται, ενώ σε περίπτωση που εμφανίσουν συμπτώματα λοίμωξης του αναπνευστικού, όπως βήχα, πυρετό ή δύσπνοια, σε περίοδο 14 ημερών από την επιστροφή τους, να παραμένουν στο σπίτι και να επικοινωνούν **αμέσως με το 24ωρης λειτουργίας τηλεφωνικό κέντρο 1420.**

2. Υπό το φως των πιο πάνω, και στο πλαίσιο των προληπτικών μέτρων που λαμβάνονται για τον περιορισμό της εξάπλωσης του κορονοϊού, **θα πρέπει να ανασταλούν (εκτός εάν πρόκειται για άκρως απαραίτητη υπηρεσιακή ανάγκη)** όλα τα υπηρεσιακά ταξίδια από και προς την Κύπρο, καθώς και η συμμετοχή σε συνέδρια / σεμινάρια / εκθέσεις στο εξωτερικό και στο εσωτερικό. Σημειώνεται ότι, οι λειτουργοί που έχουν ήδη προχωρήσει σε διευθετήσεις (π.χ αγορά αεροπορικού εισιτηρίου, κράτηση σε ξενοδοχείο), θα πρέπει να προβούν σε όλες τις απαραίτητες ενέργειες ώστε να ανακτήσουν το μέρος των εξόδων που μπορεί να ανακτηθεί (π.χ επιστρεπτέοι φόροι αεροπορικού εισιτηρίου, αναστολή χρέωσης σε περίπτωση ακύρωσης κράτησης σε ξενοδοχείο). Σε αυτή την περίπτωση, ο οικείος Γενικός Διευθυντής Υπουργείου/ Υφυπουργείου ή ο οικείος Προϊστάμενος Ανεξάρτητου Γραφείου/ Υπηρεσίας, μπορεί, με ειδική απόφασή του δεόντως αιτιολογημένη να εγκρίνει την καταβολή στους επηρεαζόμενους των δικαιολογημένων εξόδων που έχουν προκύψει και να ενημερώσει σχετικά το Τμήμα Δημόσιας Διοίκησης & Προσωπικού. Πρόσθετα, απαγορεύεται η διεξαγωγή εκδηλώσεων, συνεδρίων/σεμιναρίων στο εσωτερικό καθώς και οι μαζικές συγκεντρώσεις άνω των 75 ατόμων.

3. Σε σχέση με **την απουσία των υπαλλήλων** του δημόσιου και ευρύτερου δημόσιου τομέα (μόνιμων υπαλλήλων, εργοδοτούμενων αορίστου και ορισμένου χρόνου και ωρομίσθιου κυβερνητικού προσωπικού) που ταξίδεψαν σε χώρες υψηλού κινδύνου και θα πρέπει να αυτοπεριοριστούν στο σπίτι για περίοδο 14 ημερών, πληροφορείστε ότι αυτή θα τυγχάνει χειρισμού **ως άδεια ασθενείας**, Σε σχέση, ωστόσο, με απουσία από την εργασία για οποιοδήποτε άλλο λόγο που δεν εμπίπτει στο πιο πάνω κριτήριο, αυτή θα προσμετρά έναντι της άδεια ανάπαυσης που έχει σε πίστη του ο υπάλληλος.

4. Τονίζεται ότι, λόγω της συνεχούς μεταβαλλόμενης κατάστασης σε σχέση με τα δεδομένα της επιδημίας, οι χώρες που ενδεικτικά αναφέρθηκαν πιο πάνω, δυνατόν να διαφοροποιηθούν και ως εκ τούτου, προτρέπεστε όπως παρακολουθείτε τα δελτία τύπου του Υπουργείου Υγείας στις ιστοσελίδες του Υπουργείου Υγείας και του Γραφείου Τύπου και Πληροφοριών.

5. Καταληκτικά, και ως εκ των πιο πάνω, κρίνεται επιβεβλημένο όπως ενημερώσετε **αμέσως** κάθε Τμήμα/ Υπηρεσία, κάθε ανεξάρτητη υπηρεσία ή αρχή ή γραφείο ανεξάρτητου αξιωματούχου, κάθε νομικό πρόσωπο δημοσίου δικαίου ή οργανισμό δημοσίου δικαίου, περιλαμβανομένων και των αρχών τοπικής αυτοδιοίκησης που εμπίπτει στη σφαίρα των αρμοδιοτήτων σας, ως προς το περιεχόμενο της παρούσας Εγκυκλίου.

 Γιώργος Παντελή

 Γενικός Διευθυντής

 Υπουργείου Οικονομικών